Updated: 12 Jul, 2018 11:49 PM
मंडी (गर्ग): गांव धौला के लोगों की तरफ से आज गांव की एक सांझी मीटिंग करके स्टेट बैंक आफ इंडिया ब्रांच धौला के सहायक मैनेजर दीप भट्टाचार्य के खिलाफ नारेबाजी की गई। इस दौरान जानकारी देते हुए शहीद अमरजीत सिंह स्पोर्ट्स एंड वैल्फेयर क्लब धौला के प्रधान संदीप बावा,स्कूल समिति के चेयरमैन परमजीत सिंह रत्न,गुरमेल सिंह,प्रधान इन्द्रजीत सिंह धौला आदि ने कहा कि उक्त मैनेजर गांव के लोगों का काम न करके परेशान कर रहा है। कई-कई दिनों तक खाताधारकों का काम नहीं होता। अगर कोई भी व्यक्ति किसी गण्यमान्य को साथ लेकर उक्त मैनेजर के पास जाता है तो वह उसके साथ भी बुरा व्यवहार करता है तथा उसका खाता बंद करने की धमकी दी जाती है।
गांव के लोगों ने मांग की है कि सहायक मैनेजर का यहां से तबादला किया जाए नहीं तो संघर्ष किया जाएगा। इस मौके प्रधान राजिन्द्र सिंह, प्रेमजीत सिंह,बिन्दर सिंह,अमनदीप अमना, बेअंत सिंह, हैप्पी सिंह, मंगल सिंह आदि के अलावा भारी संख्या में गांव निवासी उपस्थित थे। जब इस संबंधी मैनेजर दीप भट्टाचार्य के साथ बातचीत की तो उन्होंने कहा कि बैंक में बहुत ज्यादा काम होने के कारण कर्मचारियों की कमी पाई जा रही है। इस संबंधी उन्होंने मुख्य
दफ्तर को भी लिखा हुआ है ।